Finansies & besigheid
Om 'n vryskutbesigheid - veral vanaf die huis - te bedryf, is allermins maklik. Vra maar vir enigeen wat tussen huishoudingstake, kinders grootmaak, gades bystaan, tuinwerk verrig, troeteldiere versorg en Ma/Pa-se-taxi ry steeds tyd inruim om navorsing en skryfwerk te doen, by spertye te hou én 'n redelike maandelikse inkomste te genereer. Praat van 'n goëlaar wees wat verskeie balle gelyktydig in die lug kan manipuleer!
Ons hier by SA Vryskutskrywer weet dat vryskutwerk veral besonder stresvol kan wees wanneer die maand einde se kant toe staan. As jy nie gedurende die maand jou teiken bereik het om genoeg werk te verkoop nie, staar jy dalk 'n baie droë kraakbeskuitjie in die gesig.
Aan die ander kant ... as jy dit kan regkry om elke maand genoeg te verdien, word jou stresvlakke summier gehalveer en kan jy dit dalk bekostig om dik roomkaas en olywe op jou kraakbeskuitjie te plak!